Informacija apie 2013 m. gruodžio 11 d. posėdį

2013 m. gruodžio 11 d. įvyko Seimo Peticijų komisijos posėdis, kuriame buvo nagrinėjami šie klausimai:
1. Antano Algimanto Miškinio peticijos „Dėl Lietuvos Respublikos šilumos ūkio įstatymo 33 straipsnio pakeitimo įstatymo poįstatyminių teisės aktų rengimo terminų nenustatymo“ nagrinėjimas iš esmės.
2. Dėl Jono Mažeikos ir kitų pareiškėjų kreipimosi „Dėl Lietuvos Respublikos bausmių vykdymo kodekso 157 straipsnio pakeitimo“.

Pirmuoju klausimu buvo priimtas sprendimas atmesti Antano Algimanto Miškinio peticijoje „Dėl Lietuvos Respublikos šilumos ūkio įstatymo 33 straipsnio pakeitimo įstatymo poįstatyminių teisės aktų rengimo terminų nenustatymo“ pateiktą pasiūlymą „priimti Šilumos ūkio įstatymo 33 straipsnio pakeitimo įstatymo pakeitimo įstatymą, kuriame nustatyti konkrečius įgyvendinamųjų teisės aktų priėmimo terminus“.
[bookmark: _GoBack]Komisija priėmė sprendimą atmesti peticijoje pateiktą pasiūlymą, atsižvelgusi į Seimo kanceliarijos Teisės departamento, Lietuvos Respublikos teisingumo ministerijos ir Lietuvos Respublikos energetikos ministerijos pateiktas nuomones ir todėl, kad remiantis teisėkūros principais, teisėkūros subjektai privalo užtikrinti teisės aktų sistemiškumą, reiškiantį, kad teisės normos turi derėti tarpusavyje, žemesnės teisinės galios teisės aktai neturi prieštarauti aukštesnės teisinės galios teisės aktams, o įstatymo įgyvendinamieji teisės aktai turi būti rengiami ir priimami taip, kad įsigaliotų kartu su įstatymu ar atskiromis jo nuostatomis, kurias šie teisės aktai įgyvendina. Tokia teisėkūros sistemiškumo principą apibrėžianti taisyklė tiesiogiai yra įtvirtinta Lietuvos Respublikos teisėkūros pagrindų įstatyme (Žin., 2012, Nr. 110-5564), kuris įsigalios 2014 m. sausio 1 d.
Šiuo metu teisės aktai, taip pat ir įstatymai, turi būti rengiami, laikantis Lietuvos Respublikos įstatymų ir kitų teisės norminių aktų rengimo tvarkos įstatyme, kuris reglamentuoja Lietuvos Respublikos įstatymų ir kitų teisės norminių aktų rengimą, jo stadijas, teisės aktų formos, struktūros, turinio ir kalbos reikalavimus, taip pat Įstatymų ir kitų teisės aktų rengimo rekomendacijų, patvirtintų 1998 m. rugpjūčio 17 d. teisingumo ministro įsakymu Nr. 104. Šiuose teisės aktuose numatyti bendro pobūdžio reikalavimai teisės aktams: teisės aktas turi atitikti Lietuvos Respublikos Konstituciją, taip pat kitus galiojančius teisės aktus, tačiau pagal galiojantį teisinį reguliavimą nėra įtvirtinto reikalavimo, kad teisės akte (nagrinėjamu atveju – įstatyme) turi būti nustatyti būtinų šio teisės akto įgyvendinamųjų teisės aktų priėmimo terminai.
Lietuvos Respublikos Vyriausybės darbo reglamento 150 punkte nustatyta, kad pavedimai parengti atitinkamo teisės akto projektą turi būti įvykdyti per 4 mėnesius nuo jų gavimo dienos, jeigu pavedime, įstatyme ar kitame teisės akte, kurio pagrindu duodamas pavedimas, nenurodytas konkretus įvykdymo laikas.
Taigi teisėkūros subjektai, vadovaudamiesi teisėkūroje galiojančiu sistemiškumo, proporcingumo ir kitais principais, ir šiuo metu turėtų užtikrinti, kad įstatymo įgyvendinamieji teisės aktai būtų rengiami ir priimami taip, kad įsigaliotų kartu su įstatymu ar atskiromis jo nuostatomis, kurias šie teisės aktai įgyvendina, kad įgyvendinamiesiems teisės aktams parengti ir priimti iki įstatymo įsigaliojimo būtų suteikta pakankamai laiko.

Antruoju klausimu buvo priimtas sprendimas Jono Mažeikos ir kitų pareiškėjų kreipimąsi „Dėl Lietuvos Respublikos bausmių vykdymo kodekso 157 straipsnio pakeitimo“ pripažinti peticija ir priimti ją nagrinėti. Kreipimąsi pateikė 252 piliečių grupė, Jonas Mažeiko jų atstovas.
Peticijoje pateiktas pasiūlymas „priimti Lietuvos Respublikos BVK Probacijos sistemos Lietuvoje koncepcijos pataisą, įrašant papildomus punktus BVK 157 str. 3 d.:
1) asmenims, turintiems vaikų iki 7 m., arba du ir daugiau nepilnamečius vaikus (jeigu nėra apribotos tėvų teisės), kad būtų suteikta galimybė, kai jie yra faktiškai atlikę nemažiau kaip vieną trečiąją dalį paskirtos laisvės atėmimo bausmės, lygtinai išeiti į laisvę;
2) visiems nuteistiesiems be išimties, neatsižvelgiant į bausmės dydį ir laiką, būtų suteikta galimybė, atlikus pusė paskirtos bausmės termino, lygtinai išeiti į laisvę;
3) asmenims, kurie nusižengė Lietuvos Respublikos įstatymams, būdami įkalinti pataisos namuose ar kalėjime, būtų suteikta galimybė, atlikus tris ketvirtąsias dalis bausmės termino, lygtinai išeiti į laisvę.“.

